Diari Oficial de la Generalitat Valenciana


Sumari del DOGV 6013, del 14-05-2009 (2009/5178)

RESOLUCIÓ de 5 de maig de 2009, de la Direcció General d'Ordenació i Centres Docents sobre el servici complementari de transport dels centres públics de titularitat de la Generalitat per al curs 2009/2010.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6013

Data del DOGV
:   14-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5178


Data del document
:   05-05-2009

Organisme emissor
:   Conselleria d'Educació

Tipus de document
:   Resolució

Descriptors 

:   * alumnat
    * ajuda pública
    * transport escolar
    * ensenyament professional
    * ensenyament primari
    * ensenyament secundari
    * educació especial
    * ensenyament públic
    * suport econòmic
    * ensenyament obligatori
    * alumne

RESOLUCIÓ de 5 de maig de 2009, de la Direcció General d'Ordenació i Centres Docents sobre el servici complementari de transport dels centres públics de titularitat de la Generalitat per al curs 2009/2010. [2009/5178]  
D'acord amb l'article 27.6 de la Constitució Espanyola, l'ensenyança bàsica és obligatòria i gratuïta, per la qual cosa les administracions no solament han de proporcionar el servici públic educatiu als alumnes, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
D'altra banda, i d'acord amb el que establixen els articles 81 i 82 de la LO 2/2006, d'Educació, les administracions educatives, en compliment del dret a l'educació reconegut en l'article 27 de la Constitució Espanyola, tenen l'obligació de garantir a tots els alumnes un lloc escolar gratuït en el seu municipi, per la qual cosa, si excepcionalment això és impossible, en els nivells d'Educació Primària i Secundària Obligatòria s'haurà d'escolaritzar els xiquets en un municipi pròxim al de la seua residència, i se'ls haurà de prestar de manera gratuïta els servicis escolars de transport, menjador i, si és el cas, internat.  
L'article 9 del Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació, preceptua que la Direcció General d'Ordenació i Centres Docents és el centre directiu a què corresponen, entre altres funcions, la planificació, l'ordenació i l'execució d'actuacions relatives a transport i menjadors escolars, servicis escolars, escoles llar i altres de naturalesa anàloga.  
Per això, i en virtut de les facultats conferides, resolc:  
1. Àmbit d'aplicació  
Estes normes seran aplicables als centres que impartisquen Educació Primària, Educació Especial i Educació Secundària Obligatòria, de titularitat de la Generalitat.  
2. Beneficiaris  
És beneficiari del servici escolar de transport, l'alumnat d'Educació Primària, Educació Especial i Educació Secundària Obligatòria (incloent-hi l'alumnat de Programes de Qualificació Professional Inicial), escolaritzat en un centre públic de titularitat de la Generalitat, el domicili habitual del qual, segons conste degudament acreditat, es trobe a una distància de 3 km o més del centre d'escolarització que li corresponga.  
L'acreditació documental del domicili s'efectuarà per mitjà de la presentació, ja siga d'un certificat de residència, o d'un certificat d'empadronament al qual s'han d'adjuntar els últims rebuts de llum i aigua de la vivenda.  
El centre d'escolarització estarà determinat, segons corresponga, per una de les circumstàncies següents:  
a) L'àrea d'influència del seu domicili.  
b) El centre d'adscripció del seu col·legi.  
c) La resolució d'escolarització del director territorial, a la vista del dictamen tècnic.  
Excepcionalment podrà ser-ho l'alumnat que, havent de ser escolaritzat obligatòriament en el centre que li corresponga, segons l'informe de la Inspecció Educativa, es trobe situat en zones de molt difícil accés i siga més aconsellable escolaritzar-lo en un altre centre diferent. Tot això amb els informes favorables de la Inspecció Educativa, de la Direcció Territorial i de la Direcció General d'Ordenació i Centres Docents.  
En tot cas, en Educació Secundària, el centre d'escolarització determinarà la condició de l'alumne com a beneficiari del transport escolar, si el centre de Primària del qual procedix l'alumne era el que li corresponia segons les circumstàncies assenyalades en els paràgrafs anteriors.  
3. Autoritzacions especials  
3.1. Alumnat d'Educació Infantil (segon cicle)  
A causa de les especials condicions d'atenció i cura requerits per la curta edat d'este alumnat, serà beneficiari del servici escolar de transport l'alumnat d'Educació Infantil (segon cicle) escolaritzat en un centre públic de titularitat de la Generalitat, el domicili habitual del qual, segons conste en la documentació acreditativa, es trobe a una distància de 3 km o més del centre d'escolarització que li corresponga, o que tinga dificultats especials per a accedir al centre docent, inclús a una distància inferior a la de 3 km.  
Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar (sense perjuí de la concessió d'ajudes assistencials).  
3.2. Autorització per dificultats especials en l'accés al centre  
Excepcionalment, també podrà ser beneficiari del servici escolar de transport l'alumnat que curse els estudis previstos en l'apartat 2 i que tinga dificultats especials per a accedir al centre docent, encara que el seu domicili es trobe a una distància inferior a 3 km. En estos casos, la direcció territorial d'Educació autoritzarà aquelles rutes de transport col·lectiu o ajudes individuals que considere necessàries per a atendre'l.  
Tenint en compte l'excepcionalitat de la concessió del servici de transport, este alumnat tampoc serà beneficiari de la prestació gratuïta del servici de menjador escolar.  
3.3. Autorització a alumnes d'altres nivells d'ensenyança  
L'alumnat d'altres nivells educatius postobligatoris, només podrà utilitzar les rutes de transport col·lectiu quan estiga convenientment autoritzat per resolució de la direcció territorial d'Educació i sempre que hi haja places vacants en l'autobús contractat d'acord amb el contracte subscrit per a la prestació del servici.  
Esta autorització s'atorgarà, si és el cas, a petició dels pares. El centre docent de destí tramitarà les peticions a la Direcció Territorial d'Educació, el qual les concedirà amb caràcter excepcional.  
Tindrà prioritat per a estes autoritzacions especials:  
L'alumnat matriculat en el mateix centre.  
L'alumnat matriculat en un altre centre de la mateixa localitat.  
Dins d'estos dos grups tindrà prioritat l'alumnat de menys edat sobre el de més edat, i entre este el que es trobe a més distància del centre. No obstant això, la Direcció Territorial d'Educació, a proposta del consell escolar, podrà exceptuar d'esta prioritat aquells casos en què concórreguen circumstàncies especials, les quals valorarà individualment.  
Les autoritzacions hauran de ser comunicades a l'empresa que presta el servici, amb indicació expressa dels alumnes autoritzats.  
Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.  
Atés la naturalesa d'esta autorització, en cas que es produïsca alguna variació en l'alumnat matriculat en els nivells educatius que tinguen dret a la utilització del transport escolar, la Direcció Territorial revisarà les autoritzacions especials concedides.  
3.4. Sol·licitud  
En els tres supòsits assenyalats en els punts anteriors les sol·licituds hauran de formalitzar-se segons el model facilitat, a què s'adjuntarà còpia del DNI de l'alumne si en té.  
4. Modalitats de la prestació del servici de transport escolar  
La prestació del servici escolar complementari de transport podrà adoptar una de les modalitats següents:  
a) Transport escolar col·lectiu.  
Esta modalitat comportarà la inclusió de l'alumnat en una de les rutes de transport que establirà la Direcció Territorial d'Educació, d'acord amb les necessitats comunicades pels centres i les disponibilitats pressupostàries.  
El nombre mínim d'alumnes per a establir una ruta de transport col·lectiu serà, amb caràcter general, de 15 alumnes. En casos excepcionals (de ruralitat, dificultats d'accés, etc.) la Direcció Territorial podrà autoritzar o organitzar rutes amb un nombre menor d'alumnes.  
b) Ajudes individuals de transport escolar.  
Esta modalitat, que serà autoritzada per la Direcció Territorial d'Educació, correspondrà a l'alumnat que, tenint dret a ser beneficiari del servici escolar de transport (alumnat d'Educació Primària i Educació Secundària Obligatòria), per complir els requisits establits en l'apartat 2, no puga ser inclòs en cap de les rutes de transport col·lectiu autoritzades.  
5. Sol·licitud  
En cas que l'alumnat haja de formalitzar la matrícula en el centre, els pares o tutors hauran de sol·licitar la concessió de la prestació del servici complementari de transport en el moment de formalitzar la matrícula.  
Juntament amb la sol·licitud de transport, s'haurà de presentar la documentació acreditativa del domicili (apartat 2 d'esta resolució) expedida per l'ajuntament corresponent, on conste el domicili oficial i la distància al centre, així com una còpia del DNI de l'alumne, si en té.  
6. Comunicació de les necessitats de transport escolar  
Els directors dels centres docents, una vegada comprovat que les sol·licituds complixen els requisits, enviaran a la direcció territorial d'Educació corresponent, d'acord amb el calendari que s'especifica en l'últim paràgraf d'este apartat, la comunicació de necessitats de transport escolar, amb la relació de l'alumnat que es proposa com a beneficiari de la prestació del servici escolar de transport. En la relació s'inclourà, d'una banda, l'alumnat que es proposa com a beneficiari de la prestació del servici col·lectiu i la relació d'autoritzacions d'Educació Infantil i, d'altra banda, l'alumnat que es proposa com a beneficiari d'ajuda individual.  
Una vegada realitzades les propostes de beneficiaris de la prestació del servici de transport escolar, tant col·lectiu com individual, i les propostes relatives a l'alumnat d'Educació Infantil, la direcció del centre remetrà, si és el cas, la relació d'alumnat per al qual se sol·licita autorització especial de transport escolar.  
En la relació de beneficiaris del servici col·lectiu o autoritzats d'Educació Infantil, es farà constar l'alumnat que residisca en les zones per on transcorrien rutes que el centre tenia aprovades per al curs 2008/2009. En el supòsit de no haver-hi ruta en la zona de residència, es comunicarà a la direcció territorial corresponent.  
En les llistes d'alumnat per al qual es proposa la concessió d'ajuda individual, s'indicarà obligatòriament la distància en quilòmetres del centre al lloc de procedència.  
L'enviament de les relacions de l'alumnat proposat com a beneficiari o autoritzat s'ha de tramitar en el termini màxim d'una setmana després de finalitzar el període de matrícula corresponent.  
7. Quantia de les ajudes individuals  
La quantia de les ajudes individuals estarà en relació amb la distància en quilòmetres entre el centre receptor i el domicili oficial de l'alumne/a.   
La quantia de les ajudes queda establida de la manera següent:  
De 3 a 5 km 256,92 euros  
De 6 a 10 km 351,13 euros  
D'11 a 15 km 451,11 euros  
De 16 a 20 km 551,88 euros  
De 21 a 25 km 602,29 euros  
Educació especial 1.505,31 euros  
8. Autorització de les rutes de transport escolar col·lectiu i de la llista de beneficiaris d'ajudes individuals de transport  
Una vegada rebuda la informació dels centres, la direcció territorial d'Educació els enviarà, abans de l'inici del curs escolar, una còpia de la resolució que autoritzarà les rutes de transport col·lectiu, acompanyada de la llista d'alumnat usuari del servici escolar de transport. Així mateix, enviarà una còpia de la resolució d'ajudes individuals de transport amb la llista d'alumnat beneficiari, amb indicació de la seua quantia.   
En cap cas els centres podran determinar la posada en funcionament de rutes ni la concessió d'ajudes individuals que no hagen sigut autoritzades per la Direcció Territorial d'Educació.  
9. Justificació de les ajudes individuals de transport  
La direcció territorial d'Educació remetrà a cada centre docent una resolució en què s'inclourà la llista de beneficiaris de les ajudes individuals de transport, amb indicació de la quantia per beneficiari.  
En el moment en què el centre reba la transferència de l'import de les ajudes individuals de transport, haurà d'efectuar l'abonament als beneficiaris. En este moment, el pare/mare o tutor haurà d'anotar, en la llista de beneficiaris remesa per la Direcció Territorial, el número de DNI i firmar en senyal de conformitat, com a justificació de la seua percepció.  
La llista de l'alumnat beneficiari de les ajudes individuals de transport escolar amb les firmes dels perceptors serà arxivada en la secretaria del centre docent, perquè conste, i el/la secretari/ària enviarà a la direcció territorial corresponent un únic certificat que acredite la correcció del procés de percepció de les ajudes pels beneficiaris d'estes.  
10. Conformitat de la prestació del servici  
Per a un millor seguiment de la prestació del servici, i independentment dels certificats mensuals de conformitat emesos per cada direcció territorial a la Direcció General d'Ordenació i Centres Docents, els directors dels centres enviaran, així mateix, una certificació mensual en cas que s'haja observat alguna incidència en la prestació del servici, d'acord amb els dies lectius fixats en la Resolució de la Direcció General d'Ordenació i Centres Docents per la qual es regula el calendari escolar per al curs 2009/2010.  
11. Inspecció Educativa  
La Inspecció Educativa, en l'àmbit de les seues competències, efectuarà el seguiment i la valoració del funcionament del transport escolar, i emetrà els informes que considere oportuns o aquells que se'ls sol·liciten.  
12. Informatització de les dades  
Els centres que no tramiten les sol·licituds de transport a través de l'aplicació informàtica ITACA hauran d'omplir les sol·licituds de transport utilitzant el mòdul de beques que apareix en l'adreça d'Internet http://www.edu.gva.es/soportegc/.   
Abans d'iniciar la gravació de les sol·licituds, els centres hauran d'actualitzar l'esmentat mòdul de beques a la versió 2009.  
La informació tramitada d'esta manera s'ha de transmetre necessàriament per disquet a la direcció territorial d'Educació una vegada finalitzat el termini de matrícula dels centres i en els terminis que s'indiquen en el punt 6.  
13. Compliment del Decret 147/2007, de 7 de setembre (article 3.4)  
Les ajudes convocades en la present resolució no estan sotmesos a la política de la competència de la Unió Europea i, en conseqüència, no s'han de notificar a la Comissió Europea, per tractar-se d'una convocatòria dirigida a l'alumnat escolaritzat en centres educatius, per la qual cosa no correspon aplicar l'article 87, apartat 1, del Tractat de la Comunitat Europea, en la mesura que no afecta els intercanvis comercials entre els estats membres.  
València, 5 de maig de 2009.- El director general d'Ordenació i Centres Docents, per suplència (article 4 Decret 118/2007, de 27 de juliol, pel que s'aprova el ROF de la Conselleria d'Educació, DOCV de 30.07.2007), la secretària autonòmica d'Educació: Concepción Gómez Ocaña.